परिवर्तन को अब अधिकांश लोग शाश्वत सत्य के रूप में स्वीकार करने लगे हैं और दूसरों के लिए, अगली पीढ़ी के लिए कुछ छोड़ जाने की उस इच्छा में, जो कि मानव सभ्यता के विकास के सदैव मूल में रही है, लगातार कमी आती जा रही है। क्या इसका अर्थ यह नहीं कि मानव अब अपने आपको अपने उस विराट स्वरूप की कल्पना से विच्छिन्न पाता है जो केवल सामूहिकता भाव द्वारा संभव है। अपनी शाश्वतता और दीर्घायु की कल्पना तो मानव उस विराट पुरुष के एक अंग के रूप में ही कर सकता है जिसका वर्णन हमें पुरुष-सूक्त जैसे वैदिक काव्य में मिलता है। उस व्यापक कल्पना से शून्य होना मानव जीवन की सम्पन्नता में कमी का ही द्योतक हो सकता है। मानव का वैसा करना उसे प्राणियों में विशिष्ट बनाने के बजाय पुनः एक साधारण जीव की श्रेणी में ला खड़ा करने की चेष्टा जैसा है।